9 kritiek ná ongeluk voor Winnie se huisWinnie Madikizela-Mandela tydens Nelson Mandela se begrafnis in Qunu op 15 Desember. Foto: SAPA Nege mense is kritiek beseer in ŉ ongeluk Maandagaand buite die huis van ontslape Winnie Madikizela-Mandela in Johannesburg. Busaphi Nxumalo, woordvoerder van die Gautengse verkeerspolisie, het Dinsdag aan Maroela Media gesê ŉ minibustaxi het omstreeks 19:30 in minstens ses voertuie buite die huis van Madikizela-Mandela in Orlando-Wes ingeploeg. “Die oorsaak van die ongeluk is nog onbekend. Nege mense, wat passasiers in die taxi was, is kritiek beseer en na die Chris Hani Baragwanath-hospitaal geneem vir behandeling,” het sy gesê. Die bestuurder van die taxi is op die toneel in hegtenis geneem op aanklag van roekelose en nalatige bestuur. Sy het gesê die bestuurder is op die toneel vir alkoholverbruik getoets, maar voorlopige toetse dui daarop dat hy nie onder die invloed van alkohol bestuur het nie. Die Orlando-polisie ondersoek die oorsaak van die ongeluk verder. Madikizela-Mandela is op 2 April in ŉ Johannesburgse hospitaal dood ná ŉ siekte. Sy was 81 en word op 14 April begrawe. Sedert haar afsterwe het honderde roubeklaers en hooggeplaaste politici by haar huis in Orlando saamgekom om hulde aan haar te bring.